Ego Guido, comes Nivern. et Forensis, et ego Maltildis, comitissa, uxor ejus, notum facimus universis quod nos et dilecti et fideles nostri, antecessorum nostrorum vestigiis inherentes, unanimiter instituimus et instituendo precipimus ne quis aliqua occasione vel malignitate de cetero in Nivern., Autiss., Tornod., comitatibus, nec infra terminos dictorum comitatum, audeat vel presumat de cetero domum diruere, vel incendium perpetrare. Omnes tamen forterescie ab hac institutione excipiuntur. Si quis, vero, quod absit, de cetero incendium perpetraverit, vel domum diruerit, et de restituendo dampno injuriam passo a principe terre monitus fuerit, et illud dampnum, infra quadraginta dies post monitionem ipsi factam, non restituerit, ex tunc debet a predictis comitatibus et eorumdem terminis foribanniri, et domini sui ad omnia feoda que ab ipsis tenebat, sine se mesfacere assennabunt, et ipsa feoda tantum tenebunt in manibus donec de dampnis illatis satisfaceret, competentur. Sciendum, etiam, quod foribannitus a foribanno revocari non poterit nisi per voluntatem illius qui dampnum receperit et assensum.